Østjyske Motorvej var mandag morgen spærret for trafik fra Fredericia mod Skærup efter et sammenstød mellem en tankbil og en varebil nær Taulov.

Det oplyser Vejdirektoratet på Twitter mandag morgen lidt efter klokken 7.00.



- Uheldet er netop afsluttet, og begge spor er atter farbare. Der er dog en del kø endnu, der skal afvikles, før normal trafik kan genoprettes, skriver Vejdirektoratet.

En person blev angiveligt hårdt kvæstet ved ulykken, hvor varebilen kørte op bag i tankvognen, der var lastet med olie. Det oplyser Sydøstjyllands Politi.

Politiet fik meldingen om sammenstødet ved halv fem-tiden.



Selv om der opstod kø på strækningen, valgte mange at tage hovedvejen i stedet for motorvejen.

Dette afbødede de værste trafikale konsekvenser i forhold til morgentrafikken, fortæller Brit Osted Nielsen, vagthavende ved Vejdirektoratet.



Ulykken skete ved afkørsel 60B mod Taulov Nord mellem Fredericia og Skærup.

/ritzau/